पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। बैंक ऑफ बड़ौदा डकैती कांड में फरार एक आरोपी को क्राइम ब्रांच ने शुक्रवार को गिरफ्तार किया। वह तीन बड़ी बैंक डकैतियों के आरोपी व सिमी आतंकी मोबिन फैयाज ठक्कर का साथी है। उसे डकैतों ने 20 हजार रुपए दिए थे।
एएसपी (क्राइम) दिलीप सोनी के मुताबिक गिरफ्तार आरोपी इलियास पिता रहमान अली (26) निवासी अभयपुर जिला बरेली (उ.प्र.) है। क्राइम ब्रांच ने अक्टूबर 2012 में मोबिन, अमीन, विक्की, इदरीस, सिद्दीक और जसपाल को गिरफ्तार किया था। आरोपियों ने बैंक ऑफ महाराष्ट्र (कनाडिय़ा रोड) ऑरियन्टल बैंक ऑफ कॉमर्स (सपना-संगीता रोड) व बैंक ऑफ बड़ौदा (गोयलनगर) में डाके डाले थे। मोबिन आतंकी संगठन सिमी का सदस्य है। उसे गुजरात धमाकों के आरोप में मुंबई एटीएस खजराना से पकड़कर ले गई थी।
पूछताछ में मोबिन ने इलियास, संजय पांडे, मनोज, आशिफ व फारुख का नाम कबूल किया था। क्राइम ब्रांच ने इलियास की तलाश की तो वह फरार हो गया। वह मोबिन का ट्रक चलाता था। उसकी तलाश में दल ने महाराष्ट्र, गुजरात, राजस्थान, उत्तरप्रदेश, उत्तराखंड, हरियाणा, दिल्ली, जम्मू-कश्मीर, बिहार, झारखंड, पश्चिम बंगाल, उड़ीसा, छत्तीसगढ, तमिलनाडु आदि राज्यों में छापे मारे लेकिन वह हर बार भाग जाता था।
गिरोह ने तीन बैंकों से लूटे थे 84 लाख
बैंक डाका डाला रुपए लूटे
बैंक ऑफ महाराष्ट्र 12 दिसंबर 2008 58 लाख 60 हजार
ओरिएंटल बैंक ऑफ कॉमर्स 4 जनवरी 2010 5 लाख 32 हजार
बैंक ऑफ बड़ौदा 18 अक्टूबर 2010 19 लाख रुपए
किसान बनकर पीछा किया और पकड़ लिया
सोनी के मुताबिक आरोपी के बारे में एसआई अमित दीक्षित को सूचना मिली थी कि वह नैनीताल से घर आया हुआ है। पिछले दिनों एक दल उप्र भेजा गया। पुलिस उसकी पहचान को लेकर असमंजस में थी। पुलिसकर्मी इलियास के गांव में किसान बनकर ठहरे। उसके आने-जाने की पूरी जानकारी जुटाई।
एक दिन वह रिश्तेदार के यहां शादी में पहुंचा। जैसे ही वह बाहर निकला पुलिस ने पकड़ लिया। पूछताछ में उसने कबूल किया कि उसे मोबिन ने रैकी करने का टारगेट दिया था। सभी आरोपी डकैती से तीन दिन पहले देवास स्थित एक होटल में ठहरे। वह उनके साथ रैकी करने आता था। बैंक के बाहर खड़ा रहता और गार्ड व स्टाफ की पूरी जानकारी लेकर मोबिन को दे देता।
गार्ड थक गए, डाल सकते हो डाका
आरोपी ने कबूल किया कि वह सुबह रैकी करने गया था। तब गार्ड मुस्तैद दिखे। इस पर सुबह के वक्त डाका डालना टाल दिया। दोपहर में इलियास ने देखा गार्ड खाना खाने के बाद आराम करने लगे हैं। उन्हें थकान होने लगी थी। इलियास ने मोबिन को बुलाया और बैंक से 5 लाख 32 हजार रुपए लूटकर फरार हो गए। सभी आरोपी अलग-अलग रास्तों से गए। इलियास जसपाल के साथ बस से बरेली पहुंच गया। वहां उन्हें मोबिन मिला और उसे 20 हजार रुपए दे दिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva awa_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn